In nomine sanctæ et individuæ Trinitatis. Notum sit tam præsentibus quam futuris quod ego Hugo, Autisiodorensis episcopus, dono æcclesiæ et monachis Sancti-Germani, in manu domni Gervasii, ejusdem loci abbatis, æcclesiam de Sancto-Ferreolo et quicquid ad eandem pertinet æcclesiam; decimam quoque ipsius æcclesiæ, quandocunque eam de manu illorum qui eam tenent adquirere poterunt, eis similiter laudo et concedo. Hujus donationis laudatores simul et testes existunt Rotgerius, archidiaconus; Stephanus, decanus; Lanbertus Ollannus; Rainaldus, abbas Vizeliaci; Hugo, abbas Pontiniaci; Julianus, abbas Fontismensis; Rainaldus, archipresbyter; Benedictus, archipresbyter; Gauterius, archipresbyter; Desiderius, capellanus Sancti-Lupi; Hubertus et Stephanus, monachi socii mei. Et, ne quis futurorum seu præsentium aliquam huic donationi quolibet modo possit sive conetur inferre calumpniam, privilegium domini papæ Calixti, quo mihi æcclesias diocesis nostræ, sicut mihi visum fuerit, ordinandi licentiam tribuit, subscribere placuit. CALISTUS, episcopus, servus servorum Dei, venerabili fratri Hugoni, Autisiodorensi episcopo, salutem et apostolicam benedictionem. Religiosis fratrum nostrorum desideriis non solum favere, sed ad ea ipsorum debemus animos incitare. Desideras siquidem, frater karissime, ut quædam episcopatus tui æcclesiæ ad honorem Dei per ejus gratiam regulariter ordinentur. Nos itaque bonæ voluntati tuæ paterno congratulantes affectu, tibi licentiam indulgemus in commissis tibi ecclesiis, in quibus videlicet clerici seculares sunt, canonicos regulares vel monachos religiosos de ecclesiis parrochiæ tuæ regulariter ordinandi. Preterea magnam de tua religione fidutiam obtinentes, liberam tibi, dictante justicia, concedimus facultatem conferendi æcclesiis regularium fratrum canonicorum sive monachorum, in tua parrochia existentium, æcclesias quasdam quas injuste laici consueverant obtinere. Ad hæc fraternitati tuæ canonicam majoris æcclesiæ ordinationem ac dispositionem, necnon et cæterarum episcopatus tui æcclesiarum auctoritate sedis apostolicæ confirmamus; tu videlicet tam æcclesiæ quam monasteria debitam tibi tanquam patri et magistro reverentiam prorsus exibeant, sicut etiam tuis catholicis prædecessoribus exibuisse noscuntur. Si quis autem adversus hæc audaci temeritate proruperit, donec satisfecerit, ecclesiastice subjaceat ultioni. Datum Cluniaci, IV nonas januarii, indictione XIII. Facta est hæc donatio Autisiodori, anno millesimo centesimo XXmo IIIº; indictione prima, regnante Ludovico, rege Francorum.